เมื่อประมาณเดือนกว่าๆที่ผ่านไปผมหกล้มจากการเล่นฟุตบอลครับหลังจากที่ได้รับบาดเจ็บผมมีอาการคือปวดและเจ็บบริเวณหลังเข่าแถวข้อพับ ลักษณะอาการคือเจ็บเวลานั่งยอง คุกเข่า แต่ผมยังสามารถเดินลงน้ำหนักได้ เวลาผ่านไปอาการเริ่มดีขึ้นพอสมควรแต่ตอนนี้ที่ยังมีอาการแบบต่อเนื่องมาก็คือ หากงอเข่าชิด นั่งยองนานๆ พอเหยียดขาออกจะรู้สึกปวดตึงนิดๆอาการนี้ลักษณะเป็นๆหายๆมันปวดแบบรำคานครับไม่ได้รุนแรง เหมือนมีอะไรค้างอยู่ในเข่า มันไม่รู้สึกโล่งเหมือนเข่าอีกข้างแต่ผมยังสามารถใช้ชีวิตประจำวันได้ เดินได้ ขึ้นลงบันไดได้ปกติไม่มีเสียงอะไรดังในเข่า และไม่มีความรู้สึกว่าเข่าหลวมอีกอย่างใด อาการที่ผมกล่าวมาผมจะเป็นอะไรได้บ้างครับ ?(ที่ผ่านมาเคยไปตรวจบอกว่าอาจมีอาการหยุดชะงักอย่างสมบูรณ์ของเอ็นไขว้หลังหรือเอ็นไขว้หลังขาด ซึ้งผมว่าไม่น่าใช่เพราะอาการผมไม่ได้รุนแรงขนาดนั้นและตอนผมล้มลงไม่ได้ใช้หน้าแข้งกระแทกถ้ามันขาดจริงกระดูกหน้าแข้งผมมันต้องกระแทกแรงมากๆ)
สวัสดีค่ะ อาการเจ็บเข่าหลังเกิดอุบัติเหตุนั้น อาจจะเกิดจากเส้นเอ็นหรือกล้ามเนื้อรอบๆข้อเข่าได้รับบาดเจ็บ ซึ่งไม่จำเป็นต้องถึงขั้นฉีกขาดถึงจะมีอาการได้ บางครั้งการกระแทกและมีการบวมเล็กน้อยก็ทำให้มีอาการผิดปกติได้เช่นกัน สาเหตุอื่นๆเช่น ข้อเข่าเสื่อมแต่ก็พบได้น้อยในคนอายุน้อย กระดูกหักหรือเคลื่อน แต่มักจะปวดมากจนลงน้ำหนักไม่ได้ ข้ออักเสบจากสาเหตุอื่นๆเช่นข้ออักเสบทางภูมิคุ้มกันแต่พบได้น้อยในเพศชายเบื้องต้นนึกถึงโรคทางกล้ามเนื้อและเส้นเอ็นมากที่สุดค่ะ โดยควรพักการใช้งาน หากไม่ได้มีการฉีกขาด เพียงแค่มีการอักเสบเฉยๆ หากได้พักการใช้งานร่วมกับกินยาแก้ปวด แก้อักเสบ อาการมักจะค่อยๆดีขึ้นได้เองแต่หากพักการใช้งานแล้วยังมีอาการผิดปกติมาก ได้ยินเสียงดังในข้อ หรือเวลาเดินลงน้ำหนักแล้วเจ็บปวดเยอะ ควรกลับไปพบแพทย์เพื่อตรวจเพิ่มเติม อาจจะต้องมีการทำเอ็กซเรย์หรือเอ็กซเรย์คอมพิวเตอร์เพื่อหาดูว่าการบาดเจ็บอยู่ที่ใด รุนแรงระดับใดต่อไป กรณีที่อาการไม่ดีขึ้นค่ะ